ARRONDO ALDASORO (EH Bildu, 2016-05-05):
Jaurlaritzak, Hezkuntza Sailak, Heziberri 2020 plana garatzen ari da, curriculum dekretua garapen horretan kokatzen dira, baina berriro argi esan nahi dugu Heziberri eta curriculum dekretuak Araban, Bizkaian eta Gipuzkoan LOMCEren aplikaziorako tresna direla.
Hezkuntza eragile gehienak Hezkuntza Sailarekin ez datoz bat. Ez datoz bat Heziberriren curriculum dekretuekin, eta ezta hartzen ari diren beste erabakiekin. Hor dugu, adibide gisara, ordezkaritza duten sindikatuen 100 %ak elkarrekin egindako agiria eta emandako azalpenak Hezkuntza Batzordean. Hor daude ere, EHIGEk, Sortzenek, ikasleak, hezkuntza plataformen topaguneak adierazitakoa.
Noren babesa dauka Sailak? Sarri esaten digu, hezkuntza eragileen babesa duela, baina inoiz ez du zerrendatzen. Jakin nahiko genuke noren babesarekin egiten ari den egiten ari den guztia eta egin gabe uzten ari den guztia ere bai.
Errealitate honen aurrean, sailburuak osoko bilkuran berriro esan zuen, hori bai, bigarren txandan, ez nuen aukerarik izan ezer erreplikatzeko, berarentzat errazena dena, beste alde batera begiratu eta EH Bildu dabilela bazterrak nahasten.
Hori da adierazi zuena sailburuak, interpelazio egunean pleno honetan. Benetan sinesten du sailburuak hori horrela dela?
Argi dagoena zera da, EH Bilduren iritzia eta jarrera bat egiten duela, guk dugun iritzi eta jarrerak bat egiten duela hezkuntza eragileen iritziarekin. Hori bai, hori horrela da. Baina zuk hemen esan zenuena gezur borobila da. Guk bat egiten dugu hezkuntza eragileek azaldu duten iritzi eta jarrerarekin.
Bitartean, gainera, Hezkuntza sailburuak, Hezkuntza Sailak gauza bat esan eta beste bat egiten du. Hiru adibide ipiniko ditut hori baieztatzeko.
Lehenengoa, eragileekin elkarlanean eta adostasunean ari dela dio. Eta lehen esan dudan bezala, hori ez da horrela. Norbaitekin agian, ez dakit. Baina ez irakasle edo langileen ordezkariekin, ez guraso elkarteekin eta ez benetan hezkuntza komunitatea osatzen dutenekin.
Bigarrena, azterketak. Ebaluazio sistema. Aurreko ikasturtean plantoa egin zitzaion ikastetxeetatik maila handi batean froga hauei eta horregatik aurten, sailak, berak modu orokorrean egitea proposatzen du LOMCE, Heziberri esaten duena ezartzeko, baina ikastetxeen ardurapean uzten du erabakiaren zama, izugarrizko zama, bai haserrea sortu duelako, eztabaida zentzugabeak ekarri dituelako eta azken batean ezer onik ez duelako ekarri.
Jadanik, 134 ikastetxe uste dut direla gaurko egunean jadanik erabaki dutenak azterketa hori ez egitea. Nik uste dut horrek zerbait pentsatzeko baduela eta sailburuak zerbait pentsatu beharko lukeela horrelako erantzun baten inguruan.
Ez da nahiko esatea, beraiek erabaki dute, ya está. Ez, ez. Baina Hezkuntza Sailak, hirugarren mailako frogak Heziberri dekretuetan sartuta ditu. Eta beraz, urtero, urtero, urtero egongo gara gauza berdinarekin mahai gainean, zuen helburua froga horiek egitea delako eta ez baldin badira egiten da ikastetxeetatik ezezkoa jasotzen duzuelako.
Hezkuntza komunitatea aktiboa da, eskerrak, gure ikastetxeetan eta benetan konprometitua gure hezkuntza sistema propioarekin, eta horri esker, aurrekoan ere esan nuen behin baino gehiagotan, erasoei, eraso anitzei aurre egiten zaio eta oraingoan ere horrela izaten ari da.
Eta hirugarrena, LOMCE aprobetxatuz eta aplikatuz, Jaurlaritzak, sei urteetara luzatu ditu ikastetxe pribatuen hizkuntza itunak. Apirilaren 26ko Gobernu Kontseiluak onartuta, inon eztabaidatu gabe, orain arte lau urteetarako egiten ziren itunak orain, LOMCEk diona aplikatuz, sei urteetara luzatu da.
Are gehiago oraindik. Kasu honetan Jaurlaritza haratago joan da. LOMCEk sei urteko iraupena Lehen Hezkuntzarako ezartzen du eta beste etapa guztietarako lau urtekoa.
Jaurlaritzaren aginduak etapa guztietarako itunak sei urteetara luzatzea erabaki du, derrigortuta ez zegoen arren eta gaia mahai gainean ipini gabe. Eta jakinda momentu honetan gai, eztabaidagai dagoen gaia dela, hainbat baldintza, neurri, adostasun lortu behar direla horren inguruan ere bai.
Eta egin du LOMCE aplikatu...
...gaia dela, hainbat baldintza, neurri, adostasun lortu behar direla horren inguruan ere bai.
Eta egin du, LOMCE aplikatu du kasu honetan ere bai. Horregatik diogu gauza bat esan eta beste bat egiten ari dela Hezkuntza Saila eta Hezkuntza sailburua.
Ez dakigu Madrilen zer gertatuko den LOMCErekin. Oraingoz LOMCE aplikatuta ez dagoen ataletan aplikazio-egutegia eteteko prozedura ireki da, eta aste honetan bertan albiste izan dira azterketen inguruan norabide aldaketak egongo direla edo egon daitezkeela, oraindik zehaztasun handirik gabe.
Baina aurrekoan esan genuen eta errepikatuko dut. Gauza bat gertatu Madrilen edo beste gauza bat gertatu, hemen ez baldin badira gauzak aldatzen eta dugun araudia aldatzen, berdin zaigu, zeren eta azken batean LOMCEk diona dagoeneko hainbat eta hainbat esparruetan jasota dago Heziberriren curriculum dekretuetan.
Beraz, horiek indarrean mantentzen baldin badira, LOMCEren inguruan Madrilen erabakitzen dena hemen ez du izango eraginik, ez baldin bada curriculum dekretuak aldatzen, ez baldin bada bertan behera uzten eta berriro, hori bai, parte-hartzearekin, gardentasunez, elkarlana sustatuz, orain arte egin ez dena, ez baldin bada berriro ere gaiari serioski heltzen. Zergatik? Argi dago, curriculum dekretuetan aurreikusten dira Lehen Hezkuntzan 3. mailan azterketak, 4. mailan, DBH 2. mailan, 4. mailan, Batxilergoan 2. mailan. Ia-ia urtero ipini ditzakegu ez dakit zer froga mota, azterketa mota.
Horregatik diot kasurik onenean ere Madrilen aldatuko balitz, hemengo arautegia ez baldin badugu aldatzen, jasota dugula jadanik dekretu batean jasota dago, eta hor gure ustez arazo serio bat dugu. Eta serioa dugu zeren eta ebaluazio sistema, adibidez aipatu dudan guztiaz ari garenean, denok dakigu ebaluazio sistemak hezkuntza osoa baldintzatzen dutela. Eta guk mantentzen baldin baditugu azterketan 3. mailan, 4.enean, 2.enean, 6.enean eta abarrean, hezkuntza eta egunerokotasuna gure ikastetxean murgilduko da azterketa horiek prestatzeko egin behar dena egitera. Eta horrelako ebaluazio sistemak eragina dute ere metodologian eta gauza guztietan.
Beraz, uste dugu sakonki eztabaidatzeko gaia dela. Guk uste dugu gure ebaluazio sistema propioa ipini behar dugula martxan, baina horretarako adostasunez egin behar dugula, eta ez aprobetxatuz LOMCE datorrela, orain gehitzen dugu nahi duguna aztertu gabe ondo edo gaizki dagoen, gainera LOMCE jasotzen duena eta egiten dugu hezkuntza sistema bat ulertezina eta guztiz ilogikoa gure ikuspuntutik.
Hori da gure mozioan planteatzen duguna. Guk planteatzen dugu hemen jaso dudanaren inguruan hainbat erabaki hartu behar dituela Jaurlaritzak. Eta erdibideko bat adostu dugu Alderdi Sozialistarekin, gure ikuspuntutik hau dena jasotzen duena nagusiki. Guri beste zehaztapen batzuk ere gustatuko litzaiguke, baina konforme gaude, bat gatoz adostutakoarekin.
Zergatik? Lehendabizi, eskatzen diogulako Estatu espainoletik inposatutako LOMCEri aktiboki aurre egitea eskatzen diogu Jaurlaritzari, ez bakarrik hitzez, aktiboki aurre egitea. Eskatzen diogulako ere eragile politiko, sozial eta bereziki hezkuntza eragile guztiekin hezkuntza akordio zabala lortzeko bidea irekitzea, eskola publikoa sistemaren ardatza izango den hezkuntza legea ahalbideratzeko ibilbidea hastea, orain arte egin ez duena. Heziberri curriculum dekretuak erretiratzea, bertan behera uztea, eta horrekin batera bertan behera uztea indarrean ipini den zentzurik gabeko ebaluazio sistema. Eta hau guztiz lotuta dago esan dudanarekin, Madrilen gauza bat edo beste bat erabaki, hemen ez baldin badira curriculum dekretuak mahai gainean ipintzen berriro, ez dugu ezer egiterik dekretu batean jasota dagoelako.
Eta azkenik, nola ez, gure hezkuntza sistema osoaren hezkuntza kalitatea, ekitatea eta inklusioa helburua izanda hartu beharreko neurriak hartuko dituena. Bide hori egitea guztion partaidetzarekin, hori da, erdibideko honetan eskatzen dioguna Jaurlaritzari.
Adostu dugu esan dudan bezala, Alderdi Sozialistarekin, ez dut ikusi nire aldetik behintzat aukerarik beste taldeekin zuzenketak ikusita, honen inguruan adostasuna lortzeko, PNVk aurkeztutako zuzenketan lehenengo puntua guk aurkeztutakoa zen, beraz hor guk ez genuen arazorik. Baina arazoaren muina bigarrenean zegoen. Guk uste dugu beharrezkoa dela prozesu berri bat irekitzea partaidetzarekin, elkarlana sustatuz, eta modu gardenean, eta horretarako, hori eginda gainera, horrekin batera gaur egun indarrean dauden curriculum dekretuak ezin direla indarrean mantendu eta ebaluazio sistema osoa berrikusi behar dela, eta ez dekretu horretan mantentzen dena mantenduta. Eta hori izan da arrazoia ba, baloratzeko ez zegoela aukeratik adosteko honen inguruan beste gauza bat.